AlexejDobrolubov/national_council_slovak_2010 huggingface dataset:
43. schôdza NR SR - 4.deň - A. dopoludnia
Dátum: 2025-11-28
Poslanec: Dušenka, Igor (SLOVENSKO)
Druh vystúpenia: Vystúpenie s faktickou poznámkou

176. Igor, ďakujem ti veľmi pekne za tvoje vystúpenie a ja som veľmi rád, že si pripomenul aj ministrov výlet do Spojených arabských emirátov, kde si šiel nohy dolámať, aby chránil pilotov F1, cudzích, cudzích, podotýkam, pilotov F1 pred kyberšikanou. Sám vie o tom svoje, keďže roky rokúce žil z toho, že slušných ľudí na internete ako Tosma3 šikanoval, takže on naozaj veľmi dobre vie, čo tá kyberšikana znamená. Takže do Emirátov chrániť cudzích pilotov F1 pred kyberšikanou, to áno, ale chrániť oznamovateľov korupcie alebo obete trestných činov na Slovensku, tak to nie. To už nikto od neho neočakáva, že by obete alebo oznamovateľov nejakým spôsobom podporoval, žeby zlepšil ich postavenie, ale že im to postavenie ešte zhorší, že im vezme ochranu, tak to je naozaj hanba. Od budúceho týždňa budú obete sa chodiť hlásiť na úrad, ktorý tam nemá jedného jediného zamestnanca, ktorý by danej agende rozumel. Ten úrad na budúci týždeň nebude mať vymenenú ani len ceduľku. Som veľmi zvedavý, kde tie obete budú to, že boli poškodené trestnými činmi, nahlasovať. Takže takto si slovenský minister vnútra ctí občanov tejto krajiny, že namiesto toho, aby im, aby im pomáhal, tak ich naozaj hádže doslova pod vlak v tomto smere. (Potlesk.)
43. schôdza NR SR - 4.deň - A. dopoludnia
Dátum: 2025-11-28
Poslanec: Dušenka, Igor (SLOVENSKO)
Druh vystúpenia: Vystúpenie s faktickou poznámkou

60. Roman Mikulec, ďakujem ti veľmi pekne za tvoje výborné vystúpenie a som veľmi rád, že si znova pripomenul a upozornil na to, akým spôsobom ľudia na Slovensku vnímali korupciu počas našich vlád, ako sme naozaj zvýšili korupciu, teda zvýšili dôveru ľudí, že korupcia sa vyšetruje a trestá, a akým spôsobom ťahá táto vládna koalícia dôveru ľudí ku dnu. Mnohým to evidentne nedochádza, ale bez ochrany oznamovateľov korupcie sa tu korupcia nebude fakticky ani vyšetrovať. Korupcia totiž nie je tak viditeľná ako lúpež alebo vražda. Vyšetrovanie korupcie je naozaj závislé od oznamovateľov. Bez ich ochrany si len minimum ľudí trúfne korupciu oznamovať a podieľať sa aj na, podieľať sa na jej vyšetrovaní. Tento paškvil je o to horší, že naozaj zúži okruh ľudí, ktorí budú mať nárok na ochranu. Koalícia si vybíja svoj hnev a frustráciu na zrušení úradu, hoci sama veľmi dobre vie, a aj to tu deklaruje, že ochranu neposkytuje úrad, ale prokurátori. Ale aj voči tomu sa poisťujú. Presne preto zužujú okruh ľudí, ktorí, o ktorých vlastne prokurátori vôbec budú uvažovať nad poskytnutím ochrany. Ľudia budú môcť po novom nahlásiť korupciu, teda žiadať o ochranu len v súvislosti, ak korupciu nahlásia u svojho zamestnávateľa. To obrovským spôsobom okreše okruh ľudí, ktorí o ochranu budú môcť žiadať.
43. schôdza NR SR - 4.deň - A. dopoludnia
Dátum: 2025-11-28
Poslanec: Dušenka, Igor (SLOVENSKO)
Druh vystúpenia: Vystúpenie s faktickou poznámkou

32. Pán poslanec Bužo, hovoril si o príbehu, o rozprávke, ktorou táto vládna koalícia kŕmi svojich voličov. Ale pre ministra vnútra Matúša Šutaja Eštoka tento príbeh naozaj začal ako z rozprávky. Tri dni po tom, čo súd potvrdil zákonnosť pokuty, ktorá mu bola udelená od Úradu na ochranu oznamovateľov protispoločenskej činnosti, vláda v sobotu takmer tajne schválila návrh zákona, ktorým tento nepohodlný úrad zruší. Ja som veľmi rád, že táto rozprávka sa pre vládnu koalíciu postupne mení na horor, na nočnú moru, pretože pre túto krajinu a pre jej občanov to naozaj je hororom a nočnou morou. Každým dňom sa ozývajú ďalšie a ďalšie inštitúcie, ktoré potvrdzujú škodlivosť tohto návrhu, či sú to advokáti, prokurátori, akademici, alebo aj sám pán prezident, čestný to váš predseda HLAS-u. Vážení občania, toto si všímajte, toto sú priority tejto vládnej koalície, osobná pomsta a zrušenie protikorupčného úradu. Váš záujem a záujem tejto krajiny sú pre túto vládnu koalíciu na absolútne poslednej koľaji.
43. schôdza NR SR - 3.deň - B. popoludní
Dátum: 2025-11-27
Poslanec: Dušenka, Igor (SLOVENSKO)
Druh vystúpenia: Vystúpenie s faktickou poznámkou

97. Ďakujem, pán poslanec Šipoš, výborne si to zhrnul. Ja len doplním, že o tomto hanebnom návrhu diskutujeme ešte len tri dni, ale počet argumentov, ktoré sa za tie tri dni nazbieral, je neskutočne obrovský. Ten počet argumentov proti je taký veľký akoby sme tu diskutovali o zavedení trestu smrti alebo inej podobnej zvrhlosti. To svedčí o tom, že ten návrh je tak škodlivý, že je to doslova do očí bijúce. Alarmujúci je aj počet subjektov, ktorí na tú nehanebnosť upozorňujú, či sú to prokurátori, advokáti, akademici alebo najnovšie aj sám pán prezident, ktorý skrátka nerozumie tomu, aký je dôvod na zrušenie jedného fungujúceho úradu. Celá spoločnosť si naozaj kladie otázku, že čo to tu vládna koalícia vlastne stvára? Či si ešte uvedomuje a všíma, že je tu aj verejnosť, že sú tu občania, ktorí očakávajú pomoc pri riešení svojich každodenných problémov a životných situácií a vonkoncom nie sú zvedaví na pomstychtivosť jedného arogantného a egoistického ministra vnútra.
43. schôdza NR SR - 3.deň - B. popoludní
Dátum: 2025-11-27
Poslanec: Dušenka, Igor (SLOVENSKO)
Druh vystúpenia: Vystúpenie s faktickou poznámkou

85. Ďakujem, Peťo, za tvoje vystúpenie. Veľmi správne si poznamenal, že táto vládna koalícia myslí len na seba. Už dva roky sme svedkami toho, že táto vládna koalícia píše zákony pre čoraz užší okruh ľudí. Kým na začiatku ich funkčného obdobia to bola hanebná novela trestných kódexov, ktorá mala pomôcť ich obvineným, obžalovaným alebo odsúdeným kamarátom, pokračovalo to návrhmi na zvýšenie platov, samozrejme svojich, no a vyvrcholilo to scvrknutím sa na jedného jediného človeka, presne ako si poznamenal, na ministra vnútra Matúša Šutaja Eštoka, lebo tento návrh zákona je naozaj len výsledkom jeho osobnej pomsty. A ja chcem všetkým občanom odkázať, aby mali toto na pamäti, že táto vládna koalícia sa v prvom rade zas a znova zaoberá len sebou a zároveň vám, vážení občania, odkazuje, že vaše trápenie s kriminalitou, ktorú dennodenne zažívate v obchodoch a na uliciach, má čas, lebo najprv musí prebehnúť osobná pomsta a ak na to zvýši čas, tak sa povenuje aj vašim problémom. Toto majte, prosím vás, na pamäti.
43. schôdza NR SR - 3.deň - B. popoludní
Dátum: 2025-11-27
Poslanec: Dušenka, Igor (SLOVENSKO)
Druh vystúpenia: Vystúpenie s faktickou poznámkou

63. Julo, ďakujem ti veľmi pekne za tvoje vystúpenie. Naozaj vystihol si to úplne presne a preto ťa len doplním. Ja chcem takisto veľmi pekne poďakovať všetkým kolegom, ktorí tu neúnavne a vytrvalo vo svojich vystúpeniach aj početných faktických poznámkach upozorňujú na dôležitosť tohto úradu, na dôležitosť zachovania protikorupčného úradu v jeho súčasnom postavení a zložení a poukazujú na absurdnosť tohto vládneho návrhu. Chcem rovnako tak oceniť aj verejnosť, ktorá pomáha šíriť vlastne dôležitosť tohto úradu, pretože ako jeden z mála ešte naozaj si plní svoje povinnosti a chráni verejný záujem. A má to zmysel, pretože dennodenne sa o absurdnosti, respektíve o absurdnosti zrušenia úradu hovoria ďalší a ďalší ústavní činitelia, najnovšie aj sám prezident, ktorý len pred pomerne malou chvíľou kritizoval tak spôsob, akým sa ide rušiť narýchlo a bez diskusie, a takisto veľmi rázne upozornil, že neexistuje jediný relevantný dôvod na zrušenie tejto inštitúcie. Chcem preto vyzvať aj ostatných kolegov, aj verejnosť, aby sme v tom nepoľavili a naďalej upozorňovali na dôležitosť tohto úradu v jeho súčasnom zložení a postavení, na jeho, na význam jeho aktuálnych kompetencií, pretože tento vládny návrh zákona nie je ničím iným, len prejavom obyčajnej frustrácie a snahy o pomstu voči ľuďom, ktorí ministrovi vnútra udelili pokutu za jeho porušovanie, za porušovanie zákona.
43. schôdza NR SR - 2.deň - B. popoludní
Dátum: 2025-11-26
Poslanec: Dušenka, Igor (SLOVENSKO)
Druh vystúpenia: Vystúpenie s faktickou poznámkou

115. Ďakujem veľmi pekne. Pán Gašpar, začali ste tým, že ochranu oznamovateľom neposkytuje úrad, ale prokurátor. A to je naozaj pravda, tú ochranu poskytuje naozaj prokurátor, ale čo ste už zabudli spomenúť, respektíve ste úmyselne zamlčali, je, že pokiaľ chce zamestnávateľ svojho zamestnanca, ktorý je chráneným oznamovateľom, prepustiť alebo preradiť, potrebuje súhlas úradu. A ten súhlas úradu získa v zásade len vtedy, ak tam budú mať svojho človeka. A presne na to slúžia aj prechodné ustanovenia, podľa ktorých dňom účinnosti zákona zaniká úrad a končí aj predsedníčka úradu. Od tohto dňa bude na čele úradu stáť osoba, ktorú určí sám predseda Národnej rady Raši. Nebude to súčasný podpredseda, alebo nebude to predsedníčka, ktorá by mala ešte dobehnúť funkčné obdobie do menovania svojej náhradníčky alebo náhradníka, ale bude to osoba vybraná, menovaná predsedom Národnej rady. To znamená, žiadni zamestnávatelia sa nebudú musieť obracať na prokuratúru, aby preskúmala dôvody ochrany, skrátka požiada o to, že svojho zamestnanca, chráneného oznamovateľa, chcem prepustiť alebo preradiť, úrad, prosím, udeľte mi súhlas. Samozrejme, osoba dosadená pánom Rašim veľmi rada takejto žiadosti vyhovie a tým pádom je vec vybavená a ochrana, o ktorej tu pán Gašpar hovorí, je úplne figovým listom. V zásade žiaden zamestnávateľ sa ani nebude musieť obracať na prokuratúru, lebo všetko vybaví nová dosadená predsedníčka alebo... (Prerušenie vystúpenia časomerom.)
43. schôdza NR SR - 2.deň - B. popoludní
Dátum: 2025-11-26
Poslanec: Dušenka, Igor (SLOVENSKO)
Druh vystúpenia: Vystúpenie s faktickou poznámkou

99. Ďakujem, Gábor, za tvoje vystúpenie. Veľmi správne si poznamenal, že tento návrh zákona je v hlavnej miere o pomste a o odvolaní predsedníčky úradu a potvrdzuje to sám navrhovateľ aj vlastne v návrhu zákona, kedy hovorí, ale respektíve vyplýva to aj z toho, že predsedníčku úradu alebo predsedníčka úradu končí dňom účinnosti tohto zákona. Akonáhle bude zrušený Úrad na ochranu oznamovateľov protispoločenskej činnosti, automaticky s ním končí aj súčasná predsedníčka. Nie je tomu tak ako trebárs v prípade guvernéra NBS, ktorý aj po zániku svojho funkčného obdobia je na svojom poste do vymenovania nového guvernéra. Ak by to naozaj táto koalícia myslela úprimne, že ide len úrad nejakým spôsobom transformovať, tak by tam predsedníčku nechala minimálne do vymenovania nového predsedu. Nie je tomu tak, lebo všetci zamestnanci budú riadne pokračovať okrem predsedníčky úradu, a to jasne potvrdzuje záujem a hlavný cieľ predkladateľov, zlikvidovať úrad vrátane súčasného predsedu, predsedníčky.
43. schôdza NR SR - 2.deň - B. popoludní
Dátum: 2025-11-26
Poslanec: Dušenka, Igor (SLOVENSKO)
Druh vystúpenia: Vystúpenie s faktickou poznámkou

18. Ďakujem, Igor, za výborné vystúpenie. Ja sa chcem takisto opýtať pána ministra, kde sú teraz jeho hrdinské slová padni, komu padni ? To sa rozplynulo s prvým súdnym rozhodnutím, ktorý potvrdil, že minister konal v rozpore so zákonom. A keďže si uvedomil, že takých rozhodnutí bude viac, okamžite obratom zvolal pokútne rokovanie vlády a dnes tu rokujeme o návrhu zákona, ktorý má zrušiť jednu z posledných demokratických a nezávislých inštitúcií, akú tu máme. Ak si mnohí občania myslia, že tento problém sa ich netýka, tak týka sa ich veľmi. Tak ako zrušením trestnosti drobných krádeží, opakovaných drobných krádeží sa zo Slovenska stal klondike pre drobných zlodejov, tak sa zrušením úradu na ochranu nahlasovateľov korupcie stane klondike ešte väčší pre páchanie korupcie. A ak aj to ľuďom príde ako málo, tak si uvedomte, že namiesto toho, aby táto vláda riešila naozaj ekonomické problémy tejto krajiny, aby riešila, aby prijímala opatrenia na zníženie podvodov, pretože už aj generálna prokurátorka Európskej únie upozorňuje, že tretina podvodov, ktoré sa v Európskej únii udejú, má spojitosť so Slovenskom. Najbližšie dva roky budeme mať najnižší ekonomický rast v rámci všetkých krajín východu Európskej únie. Ľudia rok a pol kolenačky prosia vládu, aby znova zaviedla horalkový zákon, tak nie, prednosť dostáva papaláš Šutaj Eštok, pretože mu úrady dali jasnú odpoveď na to, že... (Prerušenie vystúpenia časomerom.)
43. schôdza NR SR - 2.deň - A. dopoludnia
Dátum: 2025-11-26
Poslanec: Dušenka, Igor (SLOVENSKO)
Druh vystúpenia: Vystúpenie s faktickou poznámkou

104. Ďakujem veľmi pekne, pán kolega, za vaše vystúpenie. Máte veľkú pravdu, že úrad nebude nezávislý a hlavne nie vo svojich začiatkoch, pretože predsedu úradu bude menovať predseda Národnej rady. Vieme, ako to chodí s menovaním dajme tomu sudcov Ústavného súdu, ako dlho ich už, jedného sudcu menujeme, už je to hádam aj dva roky. Tak isto dlho bude alebo rovnako dlho môže byť aj na čele úradu človek vybratý predsedom Národnej rady, členom politickej strany. Samozrejme, úrad už nikdy nebude rozhodovať a chrániť oznamovateľov tak ako predtým a to z toho dôvodu, že do obrovskej miery zmenšuje možnosti poskytnutia ochrany ľuďom, ktorí budú nahlasovať korupciu, ale nie priamo voči svojmu zamestnávateľovi, ale o ktorej sa pri svojom, pri svojej práci dozvedia. Ako príklad uvediem, zamestnanec okresného úradu nebude mať nárok na ochranu, ak nahlási korupciu prednostovi okresného úradu. Prečo? Pretože jeho zamestnávateľom nie je prednosta, jeho zamestnávateľ je ministerstvo vnútra. Na základe tejto škodlivej úpravy vylúčite automaticky tisíce zamestnancov štátnej a verejnej správy, pretože mnohí z nich, lekári, nemajú pracovnoprávny alebo zamestnanecký vzťah s riaditeľom nemocnice, ale so štátom, s ministerstvom zdravotníctva. Lekári nebudú môcť dostať ochranu, ak upozornia na korupciu riaditeľa nemocnice. Takto ste to nastavili a za to nás bude Európska komisia pokutovať.
43. schôdza NR SR - 2.deň - A. dopoludnia
Dátum: 2025-11-26
Poslanec: Dušenka, Igor (SLOVENSKO)
Druh vystúpenia: Vystúpenie s faktickou poznámkou

88. Pani kolegyňa, ďakujem pekne za vaše vystúpenie. Ja by som chcel takisto apelovať na pána ministra, prečo si za rukojemníkov berie obete trestných činov. Čo mu tie obete spravili, že ich ide trestať znova? Podľa vás tie obete trpeli málo? Kvôli tomu ich od budúceho týždňa idete poslať na úrad, ktorý nemá ani ľudí, nemá know-how, nemá ani peniaze, nemá absolútne nič, ako by tým obetiam trestných činov dokázala pomôcť. To je ako keby ste pacientov od lekárov posielali do železiarstva, nech si idú tam kúpiť lieky, lebo ani v železiarstve nemajú lieky, ani tam nemajú farmaceutov, ktorí sa tomu rozumejú. Alebo miernejšie, ako keby ste pacientov poslali na farmaceutickú fakultu. Tí ľudia raz budú vedieť podať správne lieky tomu pacientovi, ale nie v tejto chvíli. Nemáte tam absolútne žiadne prechodné obdobie, nemáte vyriešené, ako sa na tento úrad dostanú zamestnanci, ktorí sa tejto agende rozumejú. Obete trestných činov si vytrpeli dosť a nespôsobujte im ďalšiu druhotnú viktimizáciu. Koho toto mohlo napadnúť? No len niekoho frustrovaného a niekoho, kto baží len a len po pomste. Lebo tento návrh zákona je len výsledkom frustrácie a pomsty. A pripomínam, že rozhodnutia úradu o pokutách, ktoré vám boli udelené, potvrdili aj súdy. Čiže to by sme asi mali byť aj radi, že vlastne ešte nejdete rušiť súdy. Alebo počkať, aha, tak vlastne už aj o rušení súdov je tu diskusia, o rušení Špecializovaného trestného súdu. Takže takýmto spôsobom. A ten pohľad na plnú sálu o pol dvanástej v noci, človek by si povedal, že ako idete pomáhať ľuďom, ale nie, idete pomáhať neschopnému ministrovi, ktor... (Prerušenie vystúpenia časomerom.)
43. schôdza NR SR - 1.deň - B. popoludní
Dátum: 2025-11-25
Poslanec: Dušenka, Igor (SLOVENSKO)
Druh vystúpenia: Vystúpenie s faktickou poznámkou

229. Vládna koalícia aj na tejto schôdzi potvrdzuje, že ľuďmi absolútne pohŕda. Úplne pohŕda ľuďmi a znova rieši len a len seba. Toto už nie je že zákon pre našich ľudí, toto je zákon pre jediného človeka, ministra vnútra, ktorý dobabre, čo môže. Pred pár dňami sa pán minister vyjadril, že odvolanie ministra Kmeca alebo návrh premiéra na odvolanie Kmeca je akýmsi prejavom frustrácie a vybitím si hnevu po fiasku, ktoré zažil v Poprade. A mne to pripadá, že tento návrh zákona je rovnakým prejavom frustrácie a vybitím si hnevu človeka, ktorý je opakovane pokutovaný za svoju neschopnosť a vlastne doplatí na to nevinný úrad, ktorý musí byť zrušený. Doplatí na to vedenie úradu, ktorí sú však pri ochrane oznamovateľov veľmi dôležití, avšak treba si uvedomiť, že ochranu oznamovateľom neposkytuje úrad, ale prokurátor. Prokurátor je ten, ktorý posúdi žiadosť a povie áno, tento oznamovateľ si zaslúži ochranu. Úrad len dohliada na to, aby, aby tá ochrana bola dodržiavaná. Čiže naozaj len vybitie si frustrácie na úrade, ktorý ako jeden z mála prežil až dva roky ako nezávislý a nestranný a jeden z mála ako jedna z mála štátnych inštitúcií si aj dnes plní svoju zákonnú povinnosť tak, ako má. Výsledkom bude len nárast korupcie, tak ako to bolo pri zrušení horalkového paragrafu, narástla drobná kriminalita, zrušením ochrany pre oznamovateľov bude korup... (Prerušenie vystúpenia časomerom.)
43. schôdza NR SR - 1.deň - B. popoludní
Dátum: 2025-11-25
Poslanec: Dušenka, Igor (SLOVENSKO)
Druh vystúpenia: Vystúpenie s faktickou poznámkou

219. Jozef, ďakujem za tvoje vystúpenie. Máš úplnú pravdu, dnes sme svedkami v poradí už 59. skráteného legislatívneho konania v tomto volebnom období a za tie dva roky sme tu boli svedkami mnohých absurdných dôvodov, ale dôvody, ktoré sú uvedené pod týmto návrhom, sú naozaj tie najviac hanebné. Táto vláda necháva tisícky obchodníkov, stovky starostov, primátorov a státisíce bežných ľudí doslova kolenačky žobroniť o to, aby sa do Trestného zákona vrátil tzv. horalkový paragraf, aby recidíva pri drobných krádežiach bola znova trestná. Táto vláda ich necháva čakať viac ako rok a pol, kým sa primkne k tomu, aby túto situáciu riešila. No ak príde minister vnútra s tým, že potrebuje zrušiť jednu z posledných nezávislých inštitúcií, ktorá navyše chráni verejný záujem tejto republiky, tak to vie spraviť expresne rýchlo, pokútne v sobotu schválením na Úrade vlády a do troch dní predložiť do Národnej rady a v nasledujúcich dňoch zrušiť jeden úrad a nový zriadiť. Táto novela nebude ochraňovať ani žiadne ľudské práva, ani, práve naopak, bude porušovať ľudské práva a bude spôsobovať hospodárske škody. Ľudské práva poruší tým, že obete trestných činov sa od budúceho týždňa budú musieť obracať na úrad, ktorý na to nemá ani len zamestnancov, absolútne žiadne zázemie, ktoré to bude riešiť, a zároveň nás čaká aj spor s... (Prerušenie vystúpenia časomerom.)
43. schôdza NR SR - 1.deň - B. popoludní
Dátum: 2025-11-25
Poslanec: Dušenka, Igor (SLOVENSKO)
Druh vystúpenia: Vystúpenie s faktickou poznámkou

69. Veľmi správne ste poznamenali, že tento návrh je výsledkom pomsty. Len pripomeniem, že v trestnom konaní je motív pomsty považovaný za priťažujúcu okolnosť a ja pevne verím, že táto priťažujúca okolnosť sa premietne aj do preferencií strán tejto vládnej koalície. Tento návrh zákona je exemplárnym prípadom papalášizmu. Tu vás vyše roka obchodníci, starostovia, primátori a najmä bežní ľudia doslova na kolenách prosia, aby ste vrátili naspäť horalkový zákon , aby ste začali znova trestať recidívu pri drobných krádežiach. Žiadajú to rok, ale vy namiesto toho uprednostníte návrh ministra vnútra, návrh pomsty, pretože od úradu dostal pokutu. Tak v priebehu troch dní pokútne zvoláte vládu na sobotu, v priebehu ďalších troch dní to doručíte do Národnej rady a v priebehu ďalších troch dní čakáte, že zákon bude schválený, úrad zrušený a nahradený novým. Bez zamestnancov, bez finančnej injekcie a podobne. Hádžete ľudí cez palubu a ja pevne verím, že aj ľudia vás hodia cez palubu a odrazí sa to v najbližších prieskumoch verejnej mienky, lebo toto nie je možné, aby tu ľudia kolenačky prosili o zlepšenie ekonomickej situácie, aby sa tu riešili ekonomické problémy, ale nie, prednosť dostane osobná pomsta jedného z ministrov. A tento návrh zákona nám ešte aj do budúcna spôsobí pomerne vážne hospodárske škody, pretože Európska komisia určite začne voči Slovenskej republike konanie.
43. schôdza NR SR - 1.deň - B. popoludní
Dátum: 2025-11-25
Poslanec: Dušenka, Igor (SLOVENSKO)
Druh vystúpenia: Vystúpenie s faktickou poznámkou

54. Ďakujem veľmi pekne za všetky faktické poznámky. Je naozaj pravdou, že táto vládna koalícia pohŕda občanmi tejto republiky. Ale to, akým spôsobom nimi pohŕda aj týmto návrhom zákona, ktorý predradí pred tie návrhy, ktoré si ľudia naozaj mesiace čo mesiace vydobýjajú, to je neskutočná hanba. To skrátené legislatívne konanie ste neboli schopní odôvodniť ani len ochranou ľudských práv. Namiesto toho tu motáte ochranu práv zamestnávateľa fakticky s ochranou práv firiem. Čo je toto za sociálnu vládu, ktorá chráni zamestnávateľov, firmy pred jednotlivcami, pred zamestnancami. Lebo presne o tom to je. Posilnenie postavenia firiem zamestnávateľov na úkor jednotlivcov. To je naozaj prvá vláda, ktorá ide takýmto spôsobom, prvá sociálna vláda ešte si hovorí. No a výsledkom bude aj poškodenie ochrany obetí trestných činov, ako aj vymazanie ochrany pre oznamovateľov protispoločenskej činnosti. Bez oznamovania korupcie sa korupcia nebude dať vyšetrovať. Povzbudí to tých, ktorí korupciu páchajú, posmelí ďalších na páchanie korupcie a za následok to bude mať len zväčšovanie a prehlbovanie hospodárskych škôd. A ďalšiu škodu nám spôsobíte aj tým, že Európska komisia, počítam, rozhodne začne konanie, za ktoré budeme platiť nemalé sankcie. A preto dúfam, že sa čoskoro podarí presadiť aj návrh zákona o hmotnej zodpovednosti politikov a táto škoda vám bude osobne zosobnená, vám, pán minister, aj tejto vládnej koalícii. (Potlesk.)
40. schôdza NR SR - 7.deň - B2. popoludní
Dátum: 2025-10-23
Poslanec: Dušenka, Igor (SLOVENSKO)
Druh vystúpenia: Vystúpenie s faktickou poznámkou

26. Ďakujem, Michal, za tvoje výborné vystúpenie a takisto za pozmeňovací návrh. Vládna koalícia sa prezentuje, že jedným z hlavných cieľov tohto návrhu je prispenie do štátneho rozpočtu, pomoc pri konsolidácii. Vraj na to nedoplatia ľudia, tak som naozaj veľmi zvedavý, kto bude hádzať peniaze do výherných automatov, ak nie ľudia. Takže dotkne sa to hlavne ľudí. A druhá vec, to zrýchlené konanie. My tu máme už len za toto volebné obdobie 58 skrátených legislatívnych konaní, ale ani v jednom sa nepostupovalo tak rýchlo ako v tomto. Skrátili sme skrátené legislatívne konanie, obmedzili ste rozpravu na 12 hodín v prvom čítaní, druhé čítanie necháte prebehnúť v noci, a teraz kvôli čomu? Kvôli záchrane hazardu. Pokiaľ išlo o pomoc ľuďom ani raz ste sa takto neponáhľali, ale akonáhle ide o záchranu hazardu, tak ste schopní v priebehu piatich dní prejsť skrátene konanie, prvé čítanie, druhé čítanie, podpis prezidenta aj zverejnenie v Zbierke zákonov, aby tento hanebný návrh stihol nadobudnúť účinnosť od pondelka budúceho týždňa, pretože vo štvrtok končí licencia jednej známej hazardnej sieti tuto v Bratislave. Takže to je vaša definícia sociálnej pomoci. Bohatí, tak tých chránite a chudobných ľudí, tých, ktorých sa hazard najviac dotýka, ktorí na to najviac doplácajú, tak tých to necháte uhradiť.
40. schôdza NR SR - 6.deň - B. popoludní
Dátum: 2025-10-22
Poslanec: Dušenka, Igor (SLOVENSKO)
Druh vystúpenia: Vystúpenie s faktickou poznámkou

52. Ďakujem pekne za všetky faktické poznámky. Táto vláda naozaj pohŕda vôľou ľudí a vôľou samospráv. Vidno to už na tom, že v ostatných dňoch sme tu mali diskusiu o odsune komunálnych volieb alebo dokonca o predlžení mandátu vlády. Pamätáme si, ako počas covidu predstavitelia súčasnej vlády burcovali ľudí, aby šli k referendu, aby podporovali referendum, aby naozaj sa zasadzovali za veci, ktorým veria, tak dnes im aj týmto zákonom pľujú naozaj do očí, pretože tisíce ľudí sa v minulosti podpísalo pod petície, ktoré mali mať za následok zastavenie hazardu, nepredĺženie licencií, čakajú na to mesiace, v niektorých prípadoch roky a výsledkom je, že, alebo vláda im odkazuje, že to bolo úplne zbytočné, že sa absolútne nemajú starať o veci verejné, lebo táto vláda si aj tak spraví po svojom.